**Verwelkoming**

Broers en susters,

Ons hoop dat die patroon vir u duidelik begin word – ‘n jaarlikse konferensie met ‘n kerkhistoriese tema, toegepas op die aktualiteit van vandag. Ons hoop verder dat u aan die patroon gewoond begin raak, want ons begin daaraan gewoond raak. In 2013 het ons die 450ste verjaarsdag van die Heidelbergse Kategismus gedenk, en die resultaat was ‘n bundel wat ook vanaand beskikbaar is (teen R *x*). In 2014 het dit gegaan oor die belydenis en die onderwys. En verlede jaar het die onderwerp ‘getuienis en martelaarskap’ aan die orde gekom.

Vanjaar wil ons nog ‘n aktuele tema kerkhistories belig, en ons noem dit: “belydenis van die eenheid, en eenheid van die belydenis”. Hierdie tema lei ‘n mens vanselfsprekend na ons belydenis en belydenisgeskrifte, dit lei ‘n mens na wat ons belydenis sê oor die eenheid van die kerk, en dit lei ‘n mens na die verhouding tussen dié twee. Soos ek reeds gesê het, ons wil hierdie tema *kerkhistories* belig, sonder om daarmee aan die aktualiteit verby te gaan. Dit sou ook ongepas wees om die geskiedenis slegs as feite uit die verlede te behandel. Die waarde van die geskiedenis lê immers daarin dat ons daaruit kan leer, en dat ons ons verbondenheid met die gelowiges uit die verlede kan leer ken en waardeer.

Kort ná die konferensie oor die HK in 2013 het ons besluit om hierdie konferensies ‘n jaarlikse instelling te probeer maak, en vanjaar is die 4de konferensie in die reeks. Wanneer ek praat van ons, dan bedoel ek brs. Victor d’Assonville, Gerard Meijer en myself. Maar dit is geen eksklusiewe ‘ons’ nie; dit is geen geslote groep nie. Enige iemand wat wil is welkom om saam met ons te dink en te organiseer. Maar ons het destyds gemeen, en is nog steeds van mening, dat dit van groot belang is om die geskiedenis – in sy aktuele waarde vir vandag – lewendig te probeer hou deur middel van hierdie konferensies. Teen die tydsgees in, wat slegs waarde heg aan die hier en die nou, is dit van belang om die geskiedenis weer te leer ken en waardeer. Die God wat in die geskiedenis werksaam was, bly immers vandag en môre en tot in ewigheid dieselfde. Ons hoop dat vanaand se lesings iets sal ontvou van die werk van dáárdie God.

Ons heet u hartlik welkom hier vanaand, enhoop op ‘n gesënde byeenkoms. Ek wil nou vir ds. Henk Stavast, predikant van die gemeente van Totiusdal, vra om vir ons die aand te open.